PATVIRTINTA

Uždarosios akcinės bendrovės

„Vilkaviškio vandenys“ direktoriaus

2019 m. spalio 16 d. įsakymu Nr. V-9

**Vartotojų ir abonentų sutarčių sudarymo tvarkos aprašas**

1. **Bendrosios nuostatos**
2. UAB „Vilkaviškio vandenys“ (toliau – Bendrovė) Vartotojų ir abonentų sutarčių sudarymo tvarkos aprašas (toliau – Tvarka) nustato geriamojo vandens tiekimo ir (arba) nuotekų tvarkymo sutarčių sudarymo, įsigaliojimo, nutraukimo tvarką ir sąlygas, sutarties galiojimo terminą, reikalingų dokumentų kiekį sutarties sudarymui.
3. Bendrovės vartotojams ar abonentams tiekiamas geriamas vanduo ir (arba) priimamos nuotekos tik sudarius geriamojo vandens tiekimo ir (arba) nuotekų tvarkymo viešąją sutartį.
4. Šioje tvarkoje naudojamos sąvokos:

3.1. **Vartotojas –** fizinis asmuo (abonentas), perkantis vandenį ir (arba) nuotekų tvarkymo paslaugas ne verslo, bet savo asmeniniams, šeimos, namų ūkio poreikiams tenkinti.

3.2. **Abonentas –** fizinis arba juridinis asmuo, taip pat užsienio valstybės juridinio asmens atstovybė ar filialas, įregistruotas Lietuvos Respublikoje, sudaręs su vandens tiekėju vandens tiekimo sutartį dėl geriamojo vandens pirkimo-pardavimo ir (arba) nuotekų tvarkymo paslaugų teikimo arba prijungęs savo geriamojo vandens naudojimo įrenginius, geriamajam vandeniui tiekti reikalingas komunikacijas ir (arba) nuotekų šalinimo įrenginius prie geriamojo vandens tiekimo ir (arba) nuotekų tvarkymo infrastruktūros, kurią eksploatuoja vandens tiekėjas.

3.3. **Viešoji vandens tiekimo sutartis –** vandens tiekimo sutartis, kurią viešasis vandens tiekėjas šio įstatymo ir kitų teisės aktų nustatyta tvarka privalo sudaryti su visais asmenimis dėl geriamojo vandens pirkimo-pardavimo ir (arba) nuotekų tvarkymo paslaugų teikimo.

4. Kitos tvarkoje vartojamos sąvokos apibrėžtos Lietuvos Respublikos civiliniame kodekse, Lietuvos Respublikos geriamojo vandens tiekimo ir nuotekų tvarkymo įstatyme ir kituose teisės aktuose.

5. Geriamojo vandens tiekimo ir nuotekų priėmimo viešosios sutartys sudaromos, keičiamos ir nutraukiamos vadovaujantis Civiliniu kodeksu, Geriamojo vandens tiekimo ir nuotekų tvarkymo

 įstatymu ir geriamojo vandens tiekimo ir (arba) nuotekų tvarkymo viešosios sutarties standartinėmis sąlygomis.

6. Tvarka parengta vadovaujantis Lietuvos Respublikos aplinkos ministro 2015-06-23 įsakymu Nr. D1-500 patvirtintais „Dėl naujų abonentų ir vartotojų prijungimo prie geriamojo vandens tiekimo ir nuotekų tvarkymo infrastruktūros reikalavimų patvirtinimo“ reikalavimais (TAR.,2015-06-23 Nr.10488), (toliau – reikalavimai); 2006-07-13 Lietuvos Respublikos Geriamojo vandens tiekimo ir nuotekų tvarkymo įstatymu (žin.,2014 , Nr. XII-939); Lietuvos Respublikos vyriausybės 2007-01-31 nutarimo Nr. 126 (TAR., 2015-09-21 Nr. 14024) ir kitais norminiais aktais.

 **II. Sutarties sudarymo metu pateikiami dokumentai**

7. Daugiabučių namų būtų savininkai ir privačių namų savininkai geriamojo vandens tiekimo ir (arba) nuotekų tvarkymo viešąsias sutartis sudaro bendrovės abonentiniame skyriuje (adresu: Pramonės g. 13A, Vilkaviškis). Sutarčių sudarymo metu privaloma pateikti šiuos dokumentus:

7.1. Prašymas sudaryti sutartį.

7.2. Nuosavybės teisę į butą ar namą, namo dalį patvirtinančius dokumentus ar pirkimo-pardavimo sutartį.

7.3. Jei butas, namas ar jo dalis nuomojama, nuomos, su buto ar namo savininku, sutartį.

7.4. Asmens tapatybę patvirtinantį dokumentą.

7.5. Apskaitos prietaiso(-ų) rodmenis.

8. Prašymą sudaryti sutartį vandens tiekėjui ir nuotekų tvarkytojui vartotojas pateikia raštu.

9. Sutartį privaloma perrašyti pasikeitus buto, namo savininkui ar nuomininkui, taip pat pasikeitus savininko ar nuomininko pavardei.

10. Juridiniai asmenys vandens tiekimo ir (arba) nuotekų tvarkymo sutartis sudaro bendrovės abonentiniame skyriuje (Pramonės g. 13A, Vilkaviškis). Sutarčių sudarymo metu privaloma pateikti šiuos dokumentus:

10.1. Prašymą sudaryti sutartį.

10.2. Įmonės registracijos pažymėjimo kopiją.

10.3. Nuosavybės teisę patvirtinančius dokumentus.

10.4. Nuomos ar panaudos sutarties kopiją, jei patalpos nuomojamos arba perduotos valdyti pagal panaudos sutartį.

10.5. Vadovo įgaliojimą pasirašyti sutartį (jei sutartį pasirašo ne pats juridinio asmens vadovas).

 10.6. Apskaitos prietaisų rodmenų suderinimo su ankstesniu savininku aktą (kai patalpos perimtos iš kito abonento).

11. Prašymą sudaryti sutartį vandens tiekėjui ir nuotekų tvarkytojui abonentas pateikia raštu.

1. **Sutarties sudarymo, įsigaliojimo ir nutraukimo tvarka ir sąlygos**

12. Sutartyje turi būti nurodytos sutarties šalys ir jų rekvizitai:

12.1. Geriamojo vandens tiekėjas ir nuotekų tvarkytojas (pavadinimas, juridinio asmens kodas, Valstybinės energetikos reguliavimo tarnybos išduotos geriamojo vandens tiekimo ir nuotekų tvarkymo veiklos licencijos numeris ir išdavimo data, buveinės adresas, telefono, fakso numeriai, elektroninio pašto adresas), jo įgaliotas sudaryti sutartį atstovas ir atstovavimą patvirtinantys dokumentai.

12.2. Fizinis asmuo (vardas, pavardė, gyvenamosios vietos adresas, telefono numeris, elektroninio pašto adresas).

12.3. Juridinis asmuo, kita organizacija ar jos padalinys (juridinio asmens pavadinimas, juridinio asmens kodas, buveinės adresas, korespondencijos adresas, jeigu skiriasi nuo buveinės adreso, telefono, fakso numeriai, elektroninio pašto adresas), jo įgaliotas sudaryti sutartį atstovas ir atstovavimą patvirtinantys dokumentai.

13. Sutartis sudaroma dviem vienodą juridinę galią turinčiais egzemplioriais.

14. Kiekvienai pasirašytai sutarčiai geriamojo vandens tiekėjas ir nuotekų tvarkytojas suteikia numerį ir sutartyje nurodo jos sudarymo vietą ir datą.

15. Sutartis įsigalioja jos pasirašymo dieną, jeigu nenurodoma kita sutarties įsigaliojimo data, ir laikoma sudaryta neterminuotam laikui, jeigu šalys nesusitaria kitaip.

16. Sutartis gali būti pakeista abonento, vartotojo, geriamojo vandens tiekėjo ir nuotekų tvarkytojo, abipusiu rašytiniu susitarimu.

17. Sutartis gali būti nutraukta ir pakeista Lietuvos Respublikos civiliniame kodekse nustatyta tvarka.

**IV. Baigiamosios nuostatos**

18. Tvarka įsigalioja nuo jos patvirtinimo direktoriaus įsakymu dienos.

19. Tvarka keičiama ir pakeitimai tvirtinami bendrovės direktoriaus įsakymu.

20. Atsakingi darbuotojai su tvarka bei jos pakeitimais supažindinami pasirašytinai.

21. Teisinius santykius, neaptartus šioje tvarkoje, reglamentuoja galiojantys Lietuvos Respublikos teisės aktai.